Aansoeke om by Akademia te studeer nog nie gesluit | Krugersdorp News
Aansoeke om by Akademia te studeer nog nie gesluit
Voornemende en huidige studente wat finansiële bystand benodig om hul studies te voltooi, kan ook aansoek doen vir ’n rentevrye studielening.
Noudat die 2017-matriekuitslae bekend is, en aansoeke by die meeste tersiêre onderriginstellings reeds gesluit het, bied Akademia ’n laaste kans vir voornemende studente om vir die 2018 akademiese jaar aansoek te doen om sodoende tersiêre opleiding van gehalte in Afrikaans te ontvang. Laat aansoeke word nog tot 19 Januarie by Akademia aanvaar.
“Vir dié wat beoog om gedurende 2018 verder te studeer, en nog nie aansoek gedoen het nie, bied ons spesiaal op Saterdag, 13 Januarie, by verskeie studiesentrums landswyd, ’n opedag aan om alle vrae te beantwoord,” het Paul Vogel, Akademia se operasionele bestuurder verduidelik.
Akademia Krugersdorp is by die NG Krugersdorp-Oos Gemeente in Lismorestraat, Kenmare, gevestig.
Die opedag bied aan die publiek die geleentheid om aan studenteraad- en personeellede vrae oor die instelling se hoëtegnologie-onderrigmodel en studierigtings te vra. Belangstellendes word uitgenooi om die Akademia-webblad te besoek om vir die opedag te registreer.
Voornemende en huidige studente wat finansiële bystand benodig om hul studies te voltooi, kan ook aansoek doen vir ’n rentevrye studielening deur die Helpende Hand Studiefonds. Dié studielenings is eers terugbetaalbaar wanneer die student afgestudeer het. Studente kan tot Vrydag, 19 Januarie by die Helpende Hand Studiefondssentrum aansoek doen vir hierdie finansiering.
“Akademia en die 2018-studenteraad is baie opgewonde om vanjaar se studente te verwelkom vir ‘n ongelooflike jaar van groei en gehalte-onderwys in ons moedertaal,” het Vogel afgesluit.
Vir meer inligting oor Akademia en hul 13 studiesentrums, besoek die webblad by akademia.ac.za, stuur ’n epos na [email protected], bel 0861 222 888 of SMS jou navraag na 34933 (R2 per SMS).